
1ος Πανελλήνιος Μαθητικός Διαγωνισμός Γλώσσας-Ετυμολογίας-Ορθογραφίας
(για τα Γυμνάσια) 
ΠΡΟΚΗΡΥΞΗ
Τα ιδιωτικά εκπαιδευτήρια «Νέα Γενιά Ζηρίδη» προκηρύσσουν για τους μαθητές όλων των τύπων Γυμνασίων της χώρας Διαγωνισμό Γλώσσας-Ετυμολογίας-Ορθογραφίας με τίτλο: «Παίζοντας με τις λέξεις» για το σχολικό έτος 2019-2020.
ΣΚΕΠΤΙΚΟ-ΠΑΙΔΑΓΩΓΙΚΗ ΣΚΟΠΙΜΟΤΗΤΑ
Με τον διαγωνισμό οι μαθητές θα έχουν την ευκαιρία να κατανοήσουν τον πλούτο και την αδιάσπαστη συνέχεια της ελληνικής γλώσσας, να συνειδητοποιήσουν τη δυναμική εξέλιξή της και να μελετήσουν την αλληλεπίδραση των γλωσσών μεταξύ τους. 
Σκοπός του είναι με καινοτόμο τρόπο να ενισχύσει τον γλωσσικό γραμματισμό των μαθητών και συγκεκριμένα: 

· Να είναι σε θέση να αποτιμούν τα σημεία σύγκλισης μεταξύ προφορικού και γραπτού λόγου αλλά και τις αποκλίσεις μεταξύ τους· να κατανοούν ότι οι αποκλίσεις οφείλονται είτε σε ιστορικούς λόγους είτε στην ύπαρξη γλωσσικής ποικιλότητας, τόσο γεωγραφικής όσο και κοινωνικής.

· Να αποκτήσουν στέρεη μεταγλωσσική ενημερότητα της μορφολογίας και της σύνταξης της ΝΕ, που έχουν ήδη κατακτήσει με φυσικό τρόπο· να κατακτήσουν πτυχές της σύνταξης της πρότυπης γλώσσας που ενδεχομένως δεν γνωρίζουν (π.χ. αρχαιοπρεπείς συντακτικές δομές, δομές της πρότυπης γλώσσας που αποκλίνουν από αυτές των τοπικών ποικιλιών)· να αποτιμούν κριτικά τη συντακτική και μορφολογική ποικιλότητα.

· Να αποκτήσουν το απαραίτητο λεξιλόγιο για τις επικοινωνιακές τους ανάγκες, ώστε να είναι σε θέση να εκφράζουν τα νοήματα που επιθυμούν· να είναι σε θέση να αποτιμούν κριτικά τη διαφοροποίηση στο λεξιλόγιο, όχι μόνο ως απόρροια διαφορετικών σημασιολογικών πεδίων αλλά και ως δείκτη κοινωνικών και πολιτισμικών σχέσεων.

· Να κατανοήσουν ότι οι γλωσσικές μορφές (τρόποι γραφής και προφοράς, μορφολογικές, συντακτικές και λεξιλογικές επιλογές, κειμενικά είδη) λειτουργούν ως δείκτες κοινωνικών παραμέτρων και ως μηχανισμοί δόμησης ταυτοτήτων, ιδεολογιών, στάσεων και συμπεριφορών, ώστε να είναι σε θέση να αναδεικνύουν τη σχέση της γλώσσας των κειμένων με ποικίλες κοινωνικές συνθήκες και ιδεολογίες και να προσεγγίζουν κριτικά αυτές τις σχέσεις.

ΘΕΜΑΤΙΚΕΣ-ΓΝΩΣΤΙΚΑ ΠΕΔΙΑ
· Ορθογραφία - Σημασία λέξεων 

· Συνήθη λάθη

· Δάνεια

· Ομόηχες λέξεις

· Παραγωγή- Σύνθεση

· Ρήμα

· Επίθετα – Επιρρήματα
· Συνώνυμα- Αντώνυμα

· Χρήση και αξιοποίηση ρητών-γνωμικών (αρχαία ελληνικά – λατινικά)
· Μεταφορά - Κυριολεξία
· Ομόρριζα
· Ασκήσεις Rebus
ΤΕΧΝΙΚΑ ΧΑΡΑΚΤΗΡΙΣΤΙΚΑ
· Ο διαγωνισμός απευθύνεται σε μαθητές και των τριών τάξεων όλων των τύπων Γυμνασίων της χώρας.

· Στον διαγωνισμό μπορούν να λάβουν μέρος μαθητές με ατομικές συμμετοχές. Ομαδικές συμμετοχές δεν θα λαμβάνονται υπ’ όψιν.  
· Οι υπεύθυνοι καθηγητές θα πρέπει να συμπληρώσουν και να στείλουν ηλεκτρονικά την αίτηση συμμετοχής (θα αναρτηθεί στο www.ngzgym.com)  στο gymnasio@ziridis.gr έως τις 22 Δεκεμβρίου 2019.

· Απαραίτητη προϋπόθεση να έχει αναλάβει την παιδαγωγική καθοδήγηση των μαθητών ένας ή περισσότεροι εκπαιδευτικοί της σχολικής μονάδας.
· Ο διαγωνισμός θα πραγματοποιηθεί σε τρεις (3) φάσεις : 
· Α’ Φάση : (3 Φεβρουαρίου 2020). Εντός σχολικού ωραρίου σε προκαθορισμένη ώρα που θα ανακοινωθεί εγκαίρως στις σχολικές μονάδες, θα ανοίξει η πρόσβαση σε μια ηλεκτρονική πλατφόρμα στην οποία οι μαθητές θα κληθούν να απαντήσουν γραπτά  1 φορά στις δοθείσες ερωτήσεις εντός συγκεκριμένου χρονικού ορίου. Μετά την υποβολή των απαντήσεών τους δεν θα έχουν τη δυνατότητα να αλλάξουν οποιαδήποτε απάντησή τους. 
· Β’ Φάση : (7 Μαρτίου 2020). Οι 100 μαθητές που θα σημειώσουν την υψηλότερη βαθμολογία στην Α’ φάση, θα διαγωνιστούν γραπτά στον ημιτελικό το πρωί της 7ης Μαρτίου σε εξωτερικό χώρο που θα ανακοινωθεί έγκαιρα.  Οι 30 μαθητές που θα προκριθούν στην τελική φάση θα διαγωνιστούν το απόγευμα της ίδιας ημέρας προφορικά ενώπιον κριτικής επιτροπής.
· Θα απονεμηθούν 3 βραβεία. Οι σχολικές μονάδες, οι υπεύθυνοι καθηγητές και οι μαθητές που συμμετείχαν θα λάβουν βεβαιώσεις συμμετοχής. 

· Η μετακίνηση των μαθητών την ημέρα της τελικής φάσης του διαγωνισμού θα γίνει με την ευθύνη της εκάστοτε σχολικής μονάδας. 

· Κατά την έκτακτη αυτή προετοιμασία δεν επιβαρύνεται η διδασκαλία των επιμέρους γνωστικών αντικειμένων αλλά αντίθετα εμπλουτίζεται και διευρύνεται με τρόπο δημιουργικό (μαθήματα Αρχαίας Ελληνικής Γλώσσας και Νεοελληνικής Γλώσσας).
· Η συμμετοχή στον διαγωνισμό είναι προαιρετική και απαιτείται η σύμφωνη γνώμη των γονέων και κηδεμόνων για τη συμμετοχή τους. 
· Ο διαγωνισμός δεν έχει καμία οικονομική επιβάρυνση για τους μαθητές, τους υπεύθυνους εκπαιδευτικούς και τα σχολεία. Μόνο οι μαθητές από γυμνάσια άλλων πόλεων που θα προκριθούν στην ημιτελική και τελική φάση του διαγωνισμού υποχρεούνται να καλύψουν τα έξοδα μετακίνησης και διαμονής τους.
· Στον σχεδιασμό και τη διοργάνωση του διαγωνισμού προβλέπονται και διαδικασίες αποτίμησής του.
ΦΑΣΕΙΣ ΤΟΥ ΔΙΑΓΩΝΙΣΜΟΥ - ΒΡΑΒΕΙΑ

Ο διαγωνισμός θα διεξαχθεί σε τρεις φάσεις:

Α’ φάση (υποβολή συμμετοχών): 22 Οκτωβρίου – 22 Δεκεμβρίου 2019
Β’ φάση (γραπτή αξιολόγηση μέσω ηλεκτρονικής πλατφόρμας): 3 Φεβρουαρίου 2020
Γ’ φάση (γραπτή αξιολόγηση): πρωί 7ης Μαρτίου 2020
Δ’ φάση (προφορική αξιολόγηση από κριτική επιτροπή): απόγευμα 7ης Μαρτίου 2020
Θα απονεμηθούν τρία (3) βραβεία για τους τρεις πρώτους νικητές. Συγκεκριμένα τα βραβεία θα είναι επιτραπέζια παιχνίδια γνώσεων, λεξικά και τιμητικές πλακέτες.

Δεν θα υπάρξουν έσοδα για τους διοργανωτές (με εμπορία ή διαφήμιση).

Θα ζητηθεί Υπεύθυνη Δήλωση από τον ασκούντα  την επιμέλεια του μαθητή ή της μαθήτριας ότι δέχεται να συμμετέχει στον εν λόγω διαγωνισμό.

Οι διοργανωτές θα διασφαλίσουν τα προσωπικά δεδομένα των συμμετεχόντων.

ΑΞΙΟΛΟΓΗΣΗ-ΚΡΙΤΗΡΙΑ

Οι διαγωνιζόμενοι σε κάθε φάση του διαγωνισμού θα αξιολογηθούν ως προς

· την  ικανότητά τους να συνδέουν σωστά τη σημασία, την «ακουστική εικόνα» (προφορά) αλλά και την οπτική εικόνα των λέξεων (ορθογραφία).
· την ικανότητά να χρησιμοποιούν και να εντάσσουν σωστά τις λέξεις στο εκάστοτε επικοινωνιακό πλαίσιο.

· την ικανότητα να αξιοποιούν γνώσεις από τη μελέτη της αρχαίας ελληνικής για την πληρέστερη εξήγηση και κατανόηση γλωσσικών φαινομένων της νέας ελληνικής (π.χ. δάσυνση, νόμος της εκτάσεως εν συνθέσει).

· τη γνώση βασικών μορφολογικών κανόνων της νέας ελληνικής.

· τη γνώση του λεξιλογικού πλούτου της ελληνικής, τη δυνατότητα διάκρισης λεπτών σημασιολογικών διαφορών μεταξύ συνωνύμων λέξεων αλλά και την ικανότητά τους να συνειδητοποιήσουν τα διαφορετικά επικοινωνιακά αποτελέσματα στα οποία καταλήγει η κάθε γλωσσική επιλογή.

· την ικανότητα να αναγνωρίζουν τους μηχανισμούς που διαθέτουν οι γλώσσες για την αφομοίωση των ξένων λέξεων.  
ΙΔΙΑΙΤΕΡΗ ΕΠΙΣΗΜΑΝΣΗ: Να σημειωθεί ότι τόσο η διαδικασία προετοιμασίας των μαθητών όσο και η συμμετοχή τους σε κάθε φάση προβλέπεται να χαρακτηρίζεται από παιγνιώδη και δημιουργικό χαρακτήρα. Σκοπός είναι οι μαθητές να ασχοληθούν με τη μελέτη της ελληνικής γλώσσας σε ένα ευχάριστο και πρωτότυπο διδακτικό πλαίσιο, αντίστοιχο με το πνεύμα και τη φιλοσοφία ανάλογων διεθνών διαγωνισμών γλώσσας, όπως το Spelling bee. Ακριβώς για τους παραπάνω λόγους, τόσο κατά την πρώτη χρονιά διεξαγωγής του διαγωνισμού σε ενδοσχολικό επίπεδο όσο και τις δύο επόμενες χρονιές διεξαγωγής του διασχολικού διαγωνισμού- η συμμετοχή των μαθητών ήταν  μεγάλη και ιδιαιτέρως ενθουσιώδης. Ιδιατέρως θετική υπήρξε επίσης η ανταπόκριση καθώς και τα σχόλια από τους συναδέλφους των σχολείων που συμμετείχαν στους προηγούμενους διαγωνισμούς.
Περισσότερες πληροφορίες θα αναρτηθούν στην ιστοσελίδα www.ngzgym.com – ΑΡΙΣΤΕΙΑ – ΔΙΑΓΩΝΙΣΜΟΙ και www.ziridis.gr
ΕΠΙΤΡΟΠΕΣ
ΕΠΙΤΡΟΠΗ 1
Α’ φάση αξιολόγησης: (3 Φεβρουαρίου 2020) από την οργανωτική επιτροπή.
ΕΠΙΤΡΟΠΗ 2
Β’ φάση αξιολόγησης: (7 Μαρτίου 2020) 
· πρωινή γραπτή εξέταση: αξιολόγηση από την οργανωτική επιτροπή.

· απογευματινή προφορική εξέταση από επιτροπή έγκριτων γλωσσολόγων και φιλολόγων.
ΤΕΛΕΤΗ ΑΠΟΝΟΜΗΣ

Η ανακοίνωση των αποτελεσμάτων και η τελετή απονομής των βραβείων θα γίνουν την ίδια ημέρα διεξαγωγής της Β’ φάσης.
Διοργάνωση: Νέα Γενιά Ζηρίδη

Συντονισμός: Β. Κουκλάδα, Μ. Σ. Μπουφίδου 

Επικοινωνία: τηλ. 2106685600, -871, -872, -873 (Δευτ-Παρ. 09.00-14.50)

Web: www.ngzgym.com
Email: gymnasio@ziridis.gr
PAGE  
4

